
RAPORT  COMUN

asupra propunerii legislative pentru modificarea şi completarea Legii nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru sănătate şi familie au fost sesizate, prin adresa 
nr. Plx 569/2010 din 9 noiembrie 2010, cu dezbaterea pe fond a propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare.

La întocmirea prezentului raport comun, Comisiile au avut în vedere: 

· avizul Consiliului Legislativ (nr.501/26.04.2010)
· avizul Consiliului Economic şi Social(nr.856/19.04.2010)
· avizul Comisiei pentru buget, finanţe şi bănci (nr.22/539/24.11.2010)
· avizul Comisiei juridice, de disciplină şi imunităţi (nr.31/934/16.11.2010)
· avizul Comisiei pentru egalitatea de şanse pentru femei şi bărbaţi (nr. 37/806/17.11.2010)
· punctele de vedere negative ale Guvernului (nr.1669/29.12.2010 şi nr.5217/DRP/14.08.2012).

Propunerea legislativă are ca obiect de reglementare modificarea şi completarea Legii nr. 448/2006 în scopul îmbunătăţirii cadrului juridic existent cu privire la drepturile de care beneficiază asistenţii personali, după cum urmează:
- completarea art.37 astfel:

· pe perioada îngrijirii a cel puţin două persoane cu handicap grav sau accentuat asistentul personal beneficiază de un spor de 15%, calculat la salariul de bază pentru suprasolicitare neuro-psihică şi condiţii de muncă deosebite;
· pe perioada îngrijirii a unei singure persoane cu handicap grav sau accentuat, infectat cu HIV sau bolnav de SIDA, asistentul personal beneficiază de un spor de 25%, calculat la salariul de bază pentru suprasolicitare neuro-psihică şi condiţii de muncă deosebite;
· acordarea unui premiu anual egal cu media salariilor de bază realizate în anul în care se face premierea;

- modificarea art.26 lit.b) constă în scutirea de la plata impozitului pe cladire şi teren pentru persoana cu handicap sau pentru familia sau reprezentantul legal al acestuia pe perioada îngrijirii;

- completarea art.58 cu un nou alineat, alin.(41), prevede stabilirea anuală a unei limite a veniturilor persoanelor cu handicap până la care să poată beneficia de prestaţiile prevăzute anterior.
Comisiile propun Plenului Camerei Deputaţilor respingerea iniţiativei legislative din următoarele considerente:
· salarizarea tuturor categoriilor de personal bugetar este reglementată de Legea nr.330/2009 privind salarizarea unitară a personalului plătit din fonduri publice, cu modificările şi completările ulterioare;

· modalităţile şi condiţiile de încheiere, modificare şi încetare a contractului individual de muncă al asistentului personal se supun prevederilor Legii nr.53/2003 - Codul muncii, cu modificările şi completările ulterioare;
· persoanele cu handicap beneficiază de prestaţii sociale având în vedere faptul că sunt încadrate în grad de handicap şi nu în funcţie de veniturile pe care aceştia le deţin.


În raport de obiectul şi conţinutul reglementării,  iniţiativa legislativă face parte din categoria legilor organice.
La dezbatere, au participat, în conformitate cu prevederile art.55 din Regulamentul Camerei Deputaţilor:

· d-l Răzvan Vulcănescu, Secretar de Stat, Ministerul Sănătăţii
· d-na Denisa Pătraşcu, Secretar de Stat, Ministerul Muncii, Familiei şi Protecţiei Sociale
· d-l Ştefan Panaitescu, director, Casa Naţională de Asigurări de Sănătate.
În conformitate cu prevederile art.63 din Regulamentul Camerei Deputaţilor, Comisiile au dezbătut iniţiativele legislative în şedinţa comună din data de 24 septembrie 2012.
La lucrări au fost prezenţi 35 deputaţi din totalul de 40 membri ai celor două comisii.

Raportul comun a fost adoptat cu majoritate de voturi.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor,republicat.

